**Tlačová správa**

**V autobusoch spoločnosti ARRIVA Liorbus bude možné platiť aj bankovou kartou**

Ružomberok, 1. apríla 2022 **– Cestujúci spoločnosti ARRIVA Liorbus môžu v autobusoch od 1. apríla 2022 uhrádzať cestovné okrem už zaužívaných spôsobov aj bankovou kartou. Výška cestovného pri platbe kartou je zhodná s výškou platby v hotovosti. Platobnú kartu nie je možné použiť na dobitie kreditu na čipovej karte. Bezhotovostná platba predstavuje pohodlné, rýchle a bezpečné vybavenie cestujúcich.**

Platba bankovou kartou urýchli vybavovanie cestujúcich na zastávkach a zvýši ich bezpečnosť, pretože nebudú pri sebe musieť nosiť hotovosť. Pri platbe stačí priložiť bankovú kartu k terminálu (tlačiarni cestovných lístkov) bez toho, aby musel cestujúci zadávať PIN číslo. Cestujúci môžu používať všetky bezkontaktné platobné karty VISA a MasterCard (debetné, kreditné, predplatené).

*„Záleží nám na tom, aby sme neustále zlepšovali naše služby a poskytovali cestujúcim na Orave a Liptove stále vyšší komfort pri cestovaní verejnou dopravou. Možnosť bezkontaktnej platby bankovou kartou k nim jednoznačne patrí,“* uviedol Karol Petőcz, generálny riaditeľ ARRIVA Liorbus.

Všetky platby bankovou kartou sa spracovávajú v tzv. off-line režime, čo umožňuje zrýchlenie vybavenia cestujúcich na zastávkach. Sumy za každý predaný lístok sa spočítavajú a výsledná hodnota je stiahnutá z účtu v rámci jednej spoločnej transakcie podľa podmienok spoločností vydávajúcich platobné karty. Zákazníkovi sa tak z jeho účtu nesťahujú čiastky za jednotlivé lístky, ale za definované obdobie.

*„Chceme, aby verejná osobná doprava v Žilinskom kraji slúžila ľuďom čo najlepšie – aby bola spoľahlivá, pohodlná a dostupná pre každého. Možnosť jednoducho zaplatiť za cestovný lístok bankovou kartou výrazne zjednodušuje prístup k službe a zvyšuje kvalitu prímestskej dopravy, preto sme radi, že takúto možnosť už máme aj v spolupráci so spoločnosťou ARRIVA Liorbus. Veríme, že aj toto zjednodušenie pomôže pritiahnuť viac cestujúcich do verejnej dopravy,”* uviedla Erika Jurinová, predsedníčka Žilinského samosprávneho kraja.

Cestovné lístky zakúpené VISA kartou sú zúčtované jedenkrát denne, v prípade kariet MasterCard môžu byť spoločne zúčtované cestovné lístky za niekoľko dní. Platnosť kariet MasterCard je overovaná automatickou rezerváciou vo výške 1 €, ktorú zákazník uvidí v blokáciách na svojom účte. Po zúčtovaní cestovného je táto blokácia uvoľnená.

ARRIVA informuje o aktuálnych cestovných poriadkoch, čipových kartách a výhodách ich používania, o prijatých zmenách a poskytovaných službách prostredníctvom [webovej stránk](https://arriva.sk/liorbus/)y, e-mailu informacie@arriva.sk alebo na linke zákazníckej podpory **+421 915 733 733**, od 8:00 do 20:00 každý deň vrátane víkendov a sviatkov. Cestujúci majú možnosť prihlásiť sa na odber noviniek na internetovej stránke [www.arriva.sk/newsletter](http://www.arriva.sk/newsletter). Priamo na svoju e-mailovú adresu tak môžu dostávať aktuálne informácie o cestovných poriadkoch, zmenách a obmedzeniach, novinkách i nových pracovných ponukách spoločností ARRIVA na Slovensku.

**ARRIVA na Slovensku a vo svete**

*Spoločnosť ARRIVA pôsobí na Slovensku od roku 2008 a je najsilnejším súkromným hráčom v autobusovej doprave v Slovenskej republike. Od 15. novembra pôsobí v Bratislavskom, Košickom, Nitrianskom, Trnavskom a Žilinskom kraji, kde zabezpečuje mestskú, prímestskú, zmluvnú a komerčnú autobusovú dopravu. Od roku 2017 prevádzkuje spoločnosť službu zdieľaných bicyklov, tzv. bikesharing. ARRIVA zamestnáva na Slovensku viac ako 2 700 zamestnancov a prevádzkuje viac ako 1 500 autobusov. Tvorí ju šesť dopravných spoločností, servisná spoločnosť a centrála.*

*ARRIVA je jedným z popredných poskytovateľov osobnej dopravy v Európe, zamestnáva vyše 46 000 ľudí a ročne prepravuje 2,1 miliardy cestujúcich v 14 európskych krajinách. Je súčasťou Deutsche Bahn (DB), jednej z vedúcich spoločností v oblasti osobnej a logistickej dopravy na svete a je zodpovedná za regionálne služby v oblasti osobnej dopravy DB mimo Nemecka. Prevádzkuje autobusovú, železničnú a lodnú dopravu.*

**Kontakty pre médiá:**

Peter Stach Andrej Tomašec

0907 115 114 0948 876 084

press@arriva.sk arriva@arthurmedia.sk